Кавказ Ищхъэрэм бжьыпэр щиIыгъщ
Налшык къалэм щекIуэкIащ Урысейм и ХъумапIэ банкым и Кавказ Ищхъэрэ банкым и къудамэхэм я унафэщIхэм я зэIущIэ. Абы къыщапщытэжащ бизнес планхэр зэрагъэзэщIамрэ Урысей Ипщэм и щIыналъэхэм я экономикэмрэ цIыхухэмрэ хухах щIыхуэхэм хэгъэхъуэным теухуауэ зэфIагъэкIахэмрэ.
Урысбий Хьэмидбий тыгъэ ират. КъищынэмыщIауэ, зэпкърахащ Iуэхутхьэбзэхэм я фIагъыр нэрылъагъуу къаIэтын папщIэ нэхъыщхьэу къапэщытхэр. ЩIыналъэ банкым и къудамэхэмрэ и IэнатIэхэмрэ я унафэщIхэм пщэрылъ пыухыкIахэр щащIащ, мы гъэм фIэкIыпIэншэу зрагъэхъулIэну зыщыгугъхэр къызэрызэрагъэпэщыну щIыкIэр ягъэбелджылащ.
Кавказ Ищхъэрэ банкым и Iэтащхьэ Колтыпин Петр зэIущIэм и иужьрей махуэм Къэбэрдей-Балъкъэр къудамэм и IэщIагъэлIхэм яхуэзащ. Абы къигъэлъэгъуащ щIыпIэ IуэхущIапIэм нэгъабэ лэжьыгъэфI зэриIар, я къудамэхэм я еплъыныгъэ зэпеуэм кърикIуам ипкъ иткIэ бжьыпэр зэриубыдар.
Я ехъулIэныгъэмкIэ гупым щехъуэхъум, Колтыпин Петр къыхигъэщащ я унафэщIым и фIыщIэ куэд абы зэрыхэлъыр икIи дипломрэ фэеплъ саугъэтрэ Урысбий Хьэмидбий иритащ. Апхуэдэу Къэбэрдей-Балъкъэр къудамэм и лэжьакIуэ гупым Кавказ Ищхъэрэм и ХъумапIэ банкым и дипломрэ и фIыщIэ тхылърэ хуагъэфэщащ.
